Nuusbrief - 28 Mei 2021
Die volgende woorde was in my Engelsjuffrou se klaskamer opgeplak:
"A Poet must write; a Musician must make his music; an Artist must paint – if he is to ultimately be at peace with himself".
Ons kry elke dag met moeilike mense te doen wat nie destyds met aandag na die stemmetjie in hul hart geluister het nie en net blindelings in 'n beroepslewe ingeduik het – sonder om die water te toets.
Die resultaat van dié besluite maak van baie mense swak swemmers: hulle druk stempels hard en aggressief op ons dokumente in die bank; hulle stuur ons spoedpos met 'n gesukkel; hulle verskree kinders onnodig in klaskamers; hulle sit 'n bord kos neer asof dit iets is waaraan hulself nie hul mond sal sit nie; hulle ignoreer jou as jy hulle aandag in 'n winkel probeer kry – en dit skeel hul min of jy tevrede is met hul diens of gebrek daaraan.
As kind was ek te bang om 'n boek in ons biblioteek uit te neem, want die tannie agter die toonbank met die baie plooie en 'n ingekerfde frons, was hopeloos te kwaai en het gedink almal wat deur boeke blaai se hande is vetterig.
Ek is vasoortuig dat swak diens, luiheid, laksheid en ledigheid grootliks te make het met verydelde drome . . . en nou moet die klant of kliënt maar tevrede wees met die dik en stywe lip, die skrefies-oë wat vrees inboesem en 'n algehele belangeloos- en traak-my-nie-agtigheid.
Ons matrieks is hard aan die woeker met aansoeke vir universiteite en nagraadse studies, die graad 9's begin al dink aan vakke vir volgende jaar. Baie graad 10's en 11's het ander vakkeuses oorweeg na hul Aprilrapport... almal is maar die hele tyd op pad na die beroepslewe waarvoor hul nou hier by JvR voorberei word.
Moenie die dink, en die weer-dink, en die nog-'n-keer-dink hiervan onderskat nie, Jan van Riebeeckers.
Ouers en Voogde, help jul kinders soek en soek en soek na die béste moontlikhede vir hom of haar daar buite; na die onkonvensionele, kreatiewe en miskien minder bekende opsies ook! 'n Wêreld vol moontlikhede lê en wag en dit is vir my altyd jammer as kinders studiekeuses uitoefen om ouers gelukkig te maak of te hou, of om iets te wil bewys - of nie te bewys nie.
Ek sal nooit vergeet nie hoe 'n ouer van 'n baie akademies-intelligente kind jare gelede by 'n oueraand teenoor my kla dat haar seun 'n onderwyser wil word. Haar woorde was 'n bak koue water in my gesig:" Sê tog vir Jan-Koos-Piet dat hy Medies moet doen en nie Onderwys nie - dit sal so 'n waste van 'n brein wees!"
Nou, ja... Jan-Koos-Piet het in sy derde jaar opgeskop en na baie draaie en dinge is hy vandag 'n uiters knap Lewenswetenskappe-onderwyser by 'n wonderlike skool... besig om die volgende geslag dokters te inspireer om Medies te gaan swot!
Dink groot; dink wys; dink wyd...
Jan van Riebeeckers, wees 'n entrepreneur met jou beroepsdrome!
Ek het vanoggend opsommend na 'n paar van die sake gekyk waarop die Jan van Riebeeckers kommentaar gelewer het - en dis belangrik dat ons hele Jan van Riebeeck-familie saam sal werk om positiewe waardes uit te leef.
Ek sal u insette ook baie waardeer!
PILATES BY JvR
Ons ondersoek tans die moontlikheid om pilates by die skool aan te bied.
Ons dink voorlopig aan Woensdae om 18:00 in die skoolsaal. Heelwat leerders en onderwysers het reeds aangedui hul stel belang en ons nooi graag ook ons ouers, oudleerders en vriende van die skool uit om hieraan te kom deelneem!
HEERLIKE OGGENDKOFFIE NOU OP ONS KAMPUS BESKIKBAAR
Die Courage-koffietrok is nou soggens tussen 06:30 en 08:00 hier om heerlike koffie by ons deurrit te verkoop. Ouers en leerders word uitgenooi om hul oggendkoffie hier op ons kampus te kom koop! 'n Gedeelte van die inkomste word aan die skool betaal, so kom deel in ons fondsbevorderingsinisiatiewe.
WELKOM, BIOKINETIKUS PIETER LOMBARD
Pieter Lombard is die nuwe biokinetikus by Hoërskool Jan van Riebeeck en het onlangs sy privaatpraktyk hier by ons swembadkompleks geopen.
Hy spesialiseer in chroniese en ortopediese rehabilitasie asook algemene kondisionering.
Leerders en ouers is baie welkom om hom te besoek.
Hy werk ook graag sportprogramme vir individue uit met die oog op algehele sportprestasie of vir rehabilitasie.
Ons sien ook uit na Pieter se betrokkenheid by ons sportspanne!
Pieter is van Kwa-Zulu Natal en nadat hy in 2009 gematrikuleer het, het hy by die Sharks-rugbyakademie aangesluit. Dis hier waar hy sy passie vir biokinetika ontdek het. Hy voltooi sy honneursgraad in Biokinetika aan die Universiteit van Stellenbosch.
Kontak gerus vir Pieter by 072 276 6556 of biokinetics@ultimateperformancetherapy.co.za.
Tenders word ingewag vir die volgende projek by ons skool:
Die opgradering en voltooiiing van 'n historiese traparea (Welgemeend-trap)
tussen die skool en die historiese Welgemeend-herehuis:
Bouwerk van 'n nuwe prieel met Balauhout bo-op kolomme, handgemaakte Kleiteëls op die trappe met n BOE-plaveisteentraptreetjies
Nuwe ingangsbooghek aan die bokant van die trappe (aan die skool se kant, bopunt van die skakeltrap)
Begindatum middel-Junie 2021 (ons skat tussen 4-6 weke boutyd); voltooiing einde-Julie 2021
Dis binne die skoolterrein gedurende skooltyd en die bouarea word afgekordon.
Kliek gerus hier vir 'n visuele voorstelling.
Belangstellende partye kan gerus by my navraag doen by skoolhoof@janvanriebeeck.co.za.
KRIEKET: DIE TOEKOMS - UITNODIGING NA INLIGTINGSESSIE
Ek nooi graag alle krieketliefhebbers en hul ouers uit om te kom luister na ons drome oor die JvR-kriekettoekoms, onder die leiding van ons nuwe krieket- en sportkonsultant, Ryan Maron.
Kliek hier om die uitnodiging te lees.
Moenie die geleentheid misloop nie - kom gesels saam!
YOUTH FOR UNDERSTANDING-UITRUILPROGRAM
Lena Gronbach van Youth for Understanding het die afgelope week met ons leerders oor internasionale studenteuitruilmoontlikhede gesels. Die program bied wonderlike geleenthede vir leerders om jongmense van regoor die wêreld te leerken en ook interkulturele ervarings te geniet.
Lees gerus hier vir meer inligting oor hul program en kliek hier om te sien watter leerders graag in Augustus vanjaar dalk by Jan van Riebeeck kan aansluit indien hul 'n gesin vind wat bereid sal wees om hul te huisves.
Ons stel ons splinternuwe bergfietsbaan volgende Saterdag, 5 Junie, bekend met 'n heerlike bergfietsfees vir oud en jonk! Kliek hier vir meer inligting!
Kaartjies is te koop op Quicket by die volgende skakel: https://qkt.io/JvRFiets
Die aflosformaat werk so:
Die aflos duur 4 uur.
4 spanlede skryf in spanverband in en elke spanlid ry individueel.
Die span wat die meeste rondes op ons nuwe 1.5 km-baan voltooi, wen.
Die uiteensetting en aflosformaat kan self deur elke span bepaal word, byvoorbeeld:
elke fietsryer kan 'n uur aaneen ry OF
elke fietsryer kan in sessies van 30 minute elk ry, wat dus 2 beurte elk beteken OF
elke fietsryer kan in sessies van 15 minute elk ry, wat dus 4 beurte elk beteken: dit
strek dus oor die 4 uur tydperk.
Ons vertrou dat goeie sportmangees sal heers en 'n regverdige uiteensetting sal plaasvind.
Huidige Covid19-protokol sal streng toegepas word om die voorgeskrewe beperkte getalle te handhaaf. Gratis toegang vir toeskouers wat in gekontroleerde hoeveelhede toegelaat sal word.
Inskrywings sluit Woensdag, 3 Junie.
Rig asseblief enige navrae aan Karien Zulch by karien.zulch@janvanriebeeck.co.za.
Ons versoek ook alle ouers om die volgende skakel te voltooi sodat ons ons beplanning rondom getalle, beamptes en algemene hulp kan doen.
Ons spog in Mei-maand met ons trotse oudleerders - geniet die reeks tot Maandag nog saam met ons! Loer gerus elke dag na ons Facebookblad om te sien watter merkwaardige oudleerders eens in die JvR-skoolbanke gesit het: https://www.facebook.com/HSJanvanRiebeeck
Dankie aan almal wat die voorkomsreëls gehoorsaam - hou so aan!
Leerders mag ook geen musse, pette of sweetpakbaadjies saam met hul skooldrag dra nie. Dankie vir jul samewerking hiermee!
Ouers wat probleme ondervind met die skool se Whatsapp-groep of e-posse, kan gerus vir mnr. Alan Gericke by help@janvanriebeeck.co.za of by alan.gericke@janvanriebeeck.co.za kontak.
Hermien se solo-uitstalling het vanjaar 'n splinternuwe formaat. Die uitstalling – wat op 27 Mei 2021 in Welgemeend geopen het – strek oor 17 dae om kleiner groepe mense te akkommodeer.
Die uitstalling sluit af met 'n kuns- en kunsflytmark by Welgemeend.
Na vier weke terug is die akademiese program behoorlik op dreef en ons leerders is baie hard aan die werk. Dankie aan elkeen wat so getrou hul akademiese verpligtinge nakom!
'n Groep gr. 9- en gr.10-leerders begin volgende week amptelik met die Cambridge Wiskunde AS-Level en IGCSE-program - baie sterkte aan elkeen van julle!
Daar is vandag 'n brief aan alle ouers gestuur rakende die programverloop volgende week.
Die Junie-eksamen begin Maandag, 21 Junie en duur tot Woensdag 7 Julie. Die eksamenrooster word tans gefinaliseer en sal volgende week beskikbaar wees.
Dis 'n geleentheid vir alle leerders, maar veral matrieks, om hul eksamenvaardighede te oefen. Finale eksamenreëlings sal ook in die nuusbrief van 11 Junie ingesluit word.
Die spanbouaktiwiteit wat aan die einde van die eerste kwartaal uitgestel is, sal hopelik in die eerste week van die derde kwartaal plaasvind. Die maatskappy wat hierdie diens aan ons verskaf, is ongelukkig nie beskikbaar voor Julie nie. Ons hou u op hoogte wanneer reëlings gefinaliseer is.
Ons merk dat baie graad 12's die afgelope paar weke afwesig is, veral op dae wat assesserings plaasvind of take ingehandig moet word. Leerders verlaat ook die skool vroeër vir privaat afsprake.
Ouers/Voogde, ondersteun ons asseblief in ons pogings om die matrieks hier by die skool te hê vir die baie belangrike kontaktyd. Die Junie-eksamen is om die draai en ons leerders wat hul gewoonlik aan dié soort optrede skuldig maak, het juis elke bietjie akademiese ondersteuning nou nodig!
Baie dankie aan die matriekraad wat 'n uitstekende Kapteine-aand gereël het. Elna Engelbrecht en Gregory Barends het hul puik van hul taak gekwyt!
Die spreker, Dillon Jearey het 'n baie inspirerende praatjie gelewer. Mag ons kapteine hul sportspanne veral nou in 'n baie uitdagende seisoen as span bymekaar hou!
Alle kontak in sporte word tans verbied. Oefening gaan egter steeds voort met een oefening per week in spanverband. Donderdae oefen alle spanne saam op die Boshoff- en Buysvelde. Mnr Klink neem saam met van die buiteafrigters beheer van dié kondisioneringsessie.
Shaun Genesis van die Gardens RFC het op baie goedgunstige wyse sy gimnasium aan ons beskikbaar gestel. Die O/16- en O/19-seuns sal Woensdae en Donderdae hierdie fasiliteite gebruik in plaas van die normale veldoefeninge.
Ons het verlede Saterdag, 22 Mei, aan ons eerste Spur-Bergfietsreekskompetisie deelgeneem. Dit was lekker om ons skool se naam tussen al die groot skole in die Wes-Kaap te sien presteer!
Die meisiespan, bestaande uit Mari Swanepoel en Liezel Snijders, kon daarin slaag om 12de te eindig. JvR het algeheel 16de geëindig - 'n goeie eerste poging!
Ons wil ons dank betuig aan Karen Muller, Izak Swanepoel en Phillip Grutter wat deurgery het en raad en leiding kon gee.
Phillip het die pragtige nuwe hemde ontwerp en verseker dat elke deelnemer dit betyds ontvang. Dankie ook aan Siegfried Rousseau wat die inskrywings behartig het.
Verbeterings aan die fietsrybaan vorder goed ter voorbereiding van die opening op 5 Junie. Meer inligting en inskrywings is beskikbaar by qkt.io/JvRFiets.
Daar word hard gewerk om aanlyn skaak te organiseer.
Ons agt beste spelers speel 3 Junie tussen 14:30 en 16:00 teen Rondebosch. Alhoewel die formaat aanlyn is, het ons dit goed gedink om al die spelers in een lokaal te hê om groepsatmosfeer te skep.
Rotsklimmers gaan elke Donderdag na skool na CityRock waar hul hul vaardighede kan verbeter. Ons nooi alle Jan van Riebeeckers uit om by ons aan te sluit!
Die branderplankryers vertrek Vrydae direk na skool om die heerlike Kaapse branders aan te durf.
Tafeltennisoefeninge gaan steeds voort op Woensdae. Ongelukkig is alle wedstryde tot volgende kwartaal uitgestel.
DIe Internasionale Afrikaans Ekspo se tema is vanjaar BOEKE en ons fotograwe neem deel.
Geen moeite is die afgelope week ontsien om die perfekte foto's te neem nie.
Ons pragtige skoolterrein het hierdie klub geïnspireer om as agtergrond te dien.
Juf. Crous het ook sommer self 'n paar foto's geneem met haar selfoon om leerders te wys "die kamera maak nie die fotograaf nie". Ons sien uit daarna om die finale kunswerke te sien!
Oefeninge vind Dinsdag en Donderdag, 16:00 tot 19:00, plaas.
Hier is heerlike en opwindende dinge by die skool aan die gebeur - baie dankie vir u volgehoue ondersteuning! Mooi naweek!
VERJAARDAE: 29 MEI TOT 4 JUNIE 2021
Me. Sanet Taljaard
Leila Lonte (9R)
Neena Lonte (9R)
Mickaylah Japhta (11J)
ONTMOET ONS ONDERWYSERS: ME. JEAN-MARI DU PLESSIS
Jean-Mari is ń passievolle Wiskunde Geletterdheid- en Lewenswetenskapjuffrou, wat in 2019 haar NOS aan die Universiteit van Stellenbosch ontvang het nadat sy in 2018 ń BSc in Menslike Lewenswetenskappe-graad behaal het. Gedurende haar tyd op Stellenbosch het sy haar graag besig gehou met universiteits- en koshuissport, hoofsaaklik judo en hokkie, Asook die vele studenteleierskapsgeleenthede wat oor haar pad gekom het.
In 2020 verruil Jean-Mari Coetzenburg vir Tafelberg en skop sy haar onderwysloopbaan by HS Jan van Riebeeck af.
Omdat leer 'n lewenslange proses is, pak Jean-Mari hierdie jaar haar BEd Honeurs in onderwysleierskap en -bestuur aan. Daar is natuurlik altyd tyd vir die buitemuurse aktiwiteite en Jean-Mari geniet elke oomblik as afrigter van die eerste seunshokkiespan asook die tafeltennisoefeninge waarmee ons onlangs begin het.